《二月十七日偕宾旸市饮二首》
元代·方回

无官岂畏犯金科，饮量真能海纳河。
人老自于春色淡，花开最恨雨声多。
向来伴侣今都尽，乃后光阴复几何。
更挈残樽趋曲巷，小姬摘阮和燕歌。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。